作者:無名氏
標題:沁園春
內容:姑射瓊仙，論人間世，學宮樣妝。費精神刺繡，裁成雲錦，今朝喜遇，弱線添長。收拾雲情，鋪張雨態，來嫁朱門趁一陽。真還是，兩情魚水，並頸鴛鴦。登科人道無雙。問小底何如大底強。幸洞房花燭，得吹簫侶，短檠燈火，伴讀書郎。辦苦工夫，求生富貴，要折丹枝天上香。來秋也，看載膺鶚薦，載弄之璋。